KOMISIJOS REGLAMENTAS (EB) Nr. 1767/2004
2004 m. spalio 13 d.
iš dalies keičiantis Reglamentą (EB) Nr. 2318/2001 dėl gamintojų organizacijų žuvininkystės ir akvakultūros sektoriuje pripažinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro perdirbtų žuvininkystės ir akvakultūros produktų rinkų organizavimo (1), ypač į jo 6 straipsnio 7 dalį,
kadangi:
(1)
Komisijos reglamente (EB) Nr. 2318/2001, nustatančiame išsamias Tarybos reglamento (EB) Nr. 104/2000 taikymo taisykles dėl gamintojų organizacijų žuvininkystės ir akvakultūros sektoriuje pripažinimo (2), tarp kita ko numatyti gamintojų organizacijų, pripažintų vienoje valstybėje narėje, asociacijų pripažinimo kriterijai. Šių kriterijų nepakanka, kad įvairiose valstybėse narėse pripažintų gamintojų organizacijų asociacijos būtų pripažintos.
(2)
Būtina nustatyti tokias sąlygas ir tvarką, pagal kurias valstybės narės suteikia arba panaikina gamintojų organizacijų, pripažintų įvairiose valstybėse narėse, asociacijų pripažinimą tam, kad būtų užtikrintas nuoseklus bendro žuvininkystės ir akvakultūros produktų rinkų organizavimo taisyklių taikymas.
(3)
Gamintojų organizacijų, pripažintų įvairiose valstybėse narėse, asociacijų sukūrimas gali padėti siekiant bendro tikslo - racionaliai ir tausojančiai naudoti išteklius pagal bendrą žuvininkystės politiką ir užtikrinti ilgalaikį žuvininkystės sektoriaus gyvybingumą.
(4)
Bendrijos konkurencijos taisyklės yra taikomos žuvininkystės produktų gamyboje ir prekyboje tiek, kiek jų taikymas nepakenkia specialioms taisyklėms, nustatančioms bendrą žuvininkystės ir akvakultūros produktų rinkos organizavimą, ir nekelia pavojaus bendros žuvininkystės politikos tikslų įgyvendinimui.
(5)
Nuostatos dėl gamintojų organizacijos nustatytų taisyklių taikymo ne nariams, išdėstytos Reglamento (EB) Nr. 104/2000 7 ir 8 straipsniuose, netaikomos įvairiose valstybėse narėse pripažintų gamintojų organizacijų asociacijai.
(6)
Todėl Reglamentas (EB) Nr. 2318/2001 turėtų būti iš dalies keičiamas.
(7)
Šiame reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2318/2001 iš dalies keičiamas taip:
1)
Pavadinime žodžiai „nustatantis išsamias Tarybos reglamento (EB) Nr. 104/2000 taikymo taisykles dėl gamintojų organizacijų žuvininkystės ir akvakultūros sektoriuje pripažinimo“ pakeičiami taip:
„nustatantis išsamias Tarybos reglamento (EB) Nr. 104/2000 taikymo taisykles dėl gamintojų organizacijų ir gamintojų organizacijų asociacijų žuvininkystės ir akvakultūros sektoriuje pripažinimo“.
2)
2 straipsnis pakeičiamas taip:
„2 straipsnis
1. Valstybė narė gali suteikti pripažinimą toje valstybėje narėje pripažintų gamintojų organizacijų asociacijai, jeigu pastaroji įvykdo šias sąlygas:
a)
asociaciją sudaro minimali visų tos šakos valstybės narės pripažintų gamintojų organizacijų dalis; ir
b)
šios asociacijos parduodamos produkcijos vertė sudaro bent 20 % tos šakos nacionalinės produkcijos vertės.
2. Valstybė narė gali suteikti pripažinimą įvairiose valstybėse narėse pripažintų gamintojų organizacijų asociacijai, jeigu pastaroji įvykdo šias sąlygas:
a)
asociacija turi savo oficialią buveinę tos valstybės narės teritorijoje;
b)
šios asociacijos parduodamos produkcijos vertė sudaro minimalią tam tikro žuvininkystės produkto gamybos dalį tam tikroje teritorijoje;
c)
asociaciją sudarančios gamintojų organizacijos užsiima bendrai naudojamų žuvų išteklių žvejyba, gamyba ir prekyba; ir
d)
asociacija vykdo savo užduotis nepažeisdama nuostatų dėl žvejybos galimybių paskirstymo valstybėms narėms pagal 2002 m. gruodžio 20 d. Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal bendrą žuvininkystės politiką (3).
3. Valstybė narė, kurioje yra įsikūrusi oficiali asociacijos buveinė, bendradarbiaudama su kitomis susijusiomis valstybėmis narėmis, užmezga administracinį bendradarbiavimą, kuris užtikrintų pripažinimui iškeltų sąlygų laikymąsi ir tikrintų asociacijos veiklą. Toks administracinis bendradarbiavimas apima ir pripažinimo panaikinimą.
4. Gamintojų organizacijos negali turėti dominuojančios padėties atitinkamoje rinkoje, išskyrus atvejus, kai to reikia laikantis Sutarties 33 straipsnio tikslų.
5. Reglamento (EB) Nr. 2318/2001 3-7 straipsniai taikomi mutatis mutandis vienoje ir daugiau valstybių narių pripažintų gamintojų organizacijų asociacijoms.
6. Komisijos reglamento (EB) Nr. 908/2000 2 straipsnio 2 dalis netaikoma įvairiose valstybėse narėse pripažintų gamintojų organizacijų asociacijoms.“
.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 13 d.